stanford-oval/wikipedia huggingface dataset:
Ensisilmäyksellä

| Ensisilmäyksellä>  |
| --- | --- |

Tyyli:  tilannekomedia draama
Kestoaika:  22 minuuttia
Luoja(t):  Carter Bays Craig Thomas
Pääosissa:  Josh Radnor Jason Segel Cobie Smulders Neil Patrick Harris Alyson Hannigan Cristin Milioti
Alkuperämaa:   Yhdysvallat
Alkuperäiskieli:  englanti
Verkko:   CBS  MTV3, Sub, Fox
Esitetty:   19. syyskuuta 2005 – 31. maaliskuuta 2014  20. helmikuuta 2008 –
Tuotantokausia:  9
Jaksoja:  208 (luettelo jaksoista)
Tunnuskappale:  The Solids: ”Hey, Beautiful”
Tuotanto
Vastaava(t) tuottaja(t):  Carter Bays Pamela Fryman Rob Greenberg Craig Thomas
Ohjaaja(t):  Pamela Fryman Rob Greenberg Neil Patrick Harris
Säveltäjä(t):  John Swihart
Tuotantoyhtiö(t):  Bays & Thomas Productions 20th Century Fox Television
Seuraaja:  How I Met Your Father
Aiheesta muualla
Virallinen sivusto
IMDb 
Ensisilmäyksellä (engl. How I Met Your Mother) on yhdysvaltalainen tilannekomediasarja, jota esitettiin yhdeksän tuotantokauden ajan. Sarjan ensimmäisen tuotantokauden esittäminen alkoi alun perin CBS-kanavalla 19. syyskuuta 2005, ja sarjan viimeinen jakso esitettiin Yhdysvalloissa 31. maaliskuuta 2014. Tapahtumiltaan Ensisilmäyksellä seuraa Ted Mosbyn (roolissa Josh Radnor) ja hänen ystäviensä Marshall Eriksenin (Jason Segel), Robin Scherbatskyn (Cobie Smulders), Barney Stinsonin (Neil Patrick Harris) sekä Lily Aldrinin (Alyson Hannigan) elämää Manhattanilla. Sarjan tapahtumien kehyskertomuksena toimii vuoden 2030 Ted (ääniroolissa Bob Saget), joka alkaa kertoa lapsilleen tarinaa siitä, miten tapasi heidän äitinsä.
Sarjan loivat käsikirjoittajat Carter Bays ja Craig Thomas, jotka käsikirjoittivat valtaosan sarjan jaksoista ja toimivat myös sarjan vastaavina tuottajina. Sarjan idea perustui löyhästi heidän omiin kokemuksiinsa elämästään New Yorkissa. Yhdeksän tuotantokauden aikana sarjasta tuotettiin yhteensä 208 jaksoa, joista 196 ohjasi Pamela Fryman, seitsemän Rob Greenberg ja yhden sarjan näyttelijöihin lukeutunut Neil Patrick Harris.
Ensisilmäyksellä-sarjasta muodostui vuosien saatossa omaperäisen tarinankerrontansa ja humoristisen sävynsä johdosta kultti-ilmiö. Sarja sai alun perin arvostelijoiden keskuudessa positiivisen vastaanoton, mutta sen myöhempien tuotantokausien aikana se sai osakseen kaksijakoisempia arvosteluja. Esitysaikanaan sarja yhteensä 28 Emmy-ehdokkuutta, joista se voitti yhdeksän.
Tuotanto

Idean ”kirjoitetaan kavereistamme ja kaikesta tyhmästä mitä teimme New Yorkissa” inspiroimana käsikirjoittajat Carter Bays ja Craig Thomas kehittivät sarjan alkuperäisen idean. Bays ja Thomas alkoivat ideoimaan sarjaan henkilöhahmoja omasta tuttavapiiristään: päähenkilö Ted Mosby perustuu osittain Baysiin, ja Marshall Eriksen sekä Lily Aldrin perustuvat Thomasiin ja tämän vaimoon. Thomasin vaimo Rebecca ei aluksi innostunut siitä, että Lilyn hahmo perustuisi häneen. Hän kuitenkin myöntyi ajatukselle sillä ehdolla, että Alyson Hannigan valittaisiin Lilyn rooliin.
Tedin ja Marshallin rooleihin valitut Josh Radnor ja Jason Segel olivat aiemmalta näyttelijätaustaltaan varsin tuntemattomia kasvoja elokuva- ja televisioalalla. Barney Stinsonin roolin kaavailtiin alun perin pohjautuvan koomikko John Belushiin, mutta Neil Patrick Harrisin tultua valituksi Barneyn osaan hahmon taustaa muokattiin hänelle sopivammaksi. Robin Scherbatskyn roolia tarjottiin alun perin Jennifer Love Hewittille, mutta hän kieltäytyi. Tämän jälkeen rooliin valittiin Cobie Smulders, joka oli Josh Radnorin ja Jason Segelin tavoin melko tuntematon ja uransa alussa ollut näyttelijä saadessaan roolin. Ohjaaja Pamela Fryman kutsui Bob Sagetin toimimaan sarjan kertojaäänenä, vuoden 2030 Ted Mosbyna.
Toisin kuin muut perinteiset monikamerajärjestelmällä kuvattavat tilannekomediasarjat, yhden sarjan jakson kuvaamiseen käytettiin tavallisesti noin kolme päivää, ja sarjaa kuvattiin Los Angelesin Soundstage 22 -studiolla. Sarjassa kuultava naururaita luotiin ja äänitettiin esittämällä valmistunut jakso liveyleisölle. Craig Thomasin mukaan sarjan kuvaaminen yleisön edessä olisi ollut mahdottomuus, koska sarjan tapahtumissa liikutaan nykyhetken, menneisyyden ja tulevan välillä. Myöhempien tuotantokausien aikana sarjaa kuitenkin kuvattiin myös yleisön läsnä ollessa.
Sarjan tunnuskappaleen ”Hey, Beautiful” esittää Carter Baysin ja Craig Thomasin perustama The Solids -yhtye. MacLaren’s-baari, joka toimii sarjan lavasteena, perustuu New Yorkissa sijaitsevaan baariin nimeltä McGee’s.
Rooleissa > Päähenkilöt

| 0 | 1 | 2 |
| --- | --- | --- |
|  Josh Radnor  | … |  Ted Mosby, arkkitehti, joka etsii elämänkumppaniansa New Yorkissa.   |
|  Jason Segel  | … |  Marshall Eriksen, Tedin paras ystävä ja Lily Aldrinin elämänkumppani. Ammatiltaan ympäristöoikeuksellinen juristi. (Myöhemmin tuomari.)   |
|  Cobie Smulders  | … |  Robin Scherbatsky, Kanadasta kotoisin oleva uutisankkuri, joka oli nuoruudessaan teinitähti.   |
|  Neil Patrick Harris  | … |  Barney Stinson, rikas naistenmies, joka keksii usein erilaisia keinoja saada naisia sänkyyn.   |
|  Alyson Hannigan  | … |  Lily Aldrin on lastentarhanopettaja ja Marshallin elämänkumppani.   |
|  Bob Saget  | … |  Tulevaisuuden Ted Mosby (vain ääni) kertoo tulevaisuudessa lapsilleen miten tapasi heidän äitinsä.   |
|  Cristin Milioti  | … |  Tracy Mosby, (o.s. McConnel) Tedin lasten äiti. Tracy esiteltiin kahdeksannen tuotantokauden viimeisessä jaksossa. Hänestä tuli yksi sarjan päähenkilöistä yhdeksännellä tuotantokaudella.   |
Rooleissa > Sivuhenkilöt

| 0 | 1 | 2 |
| --- | --- | --- |
|  Lyndsy Fonseca  | … |  Penny (2005–2014)   |
|  David Henrie  | … |  Luke (2005–2014)   |
|  Marshall Manesh   | … |  Ranjit (2005–2014)   |
|  Ashley Williams   | … |  Victoria (2006,2011-2012,2013)   |
|  Sarah Chalke   | … |  Stella Zinman (2008–2009,2013)   |
|  Joe Nieves   | … |  baarimikko Carl (2005–2014)   |
|  Charlene Amoia   | … |  tarjoilija Wendy (2005–2011)   |
|  David Burtka   | … |  Scooter (2006–2014)   |
|  Joe Manganiello   | … |  Brad Morris (2006–2012)   |
|  Bryan Callen   | … |  Bilson (2006–2009)   |
|  Laura Prepon   | … |  Karen  (2009–2010)   |
|  Taran Killam   | … |  Blauman (2006–2014)   |
|  Wayne Brady   | … |  James Stinson (2006-2014)   |
|  Rachel Bilson   | … |  Cindy (2010-2014)   |
|  Jennifer Morrison   | … |  Zoey Pierson (2010-2011,2014)   |
|  Kyle MacLachlan   | … |  George Van Smoot "The Captain" (2010-2014)   |
|  Laura Bell Bundy   | … |  Becky (2010, 2013,2014)   |
|  Alexis Denisof   | … |  Sandy Rivers (2006-2014)   |
|  Bryan Cranston   | … |  Hammond Druthers (2006-2007,2014)   |
|  Will Forte   | … |  Randy Wharmpess (2008,2010)   |
|  Ellen D. Williams   | … |  Patrice (2011-2014)   |
|  Bob Odenkirk   | … |  Arthur Hobbs (2008-2012)   |
Rooleissa > Muita vierailevia tähtiä

| 0 | 1 | 2 |
| --- | --- | --- |
|  Nicole Scherzinger   | … |  Jessica Glitter (2010)   |
|  Katy Perry   | … |  Honey (2011)   |
|  Britney Spears   | … |  Abby (2008)   |
|  Jennifer Lopez   | … |  Anita Appleby (2010)   |
|  Ashley Benson   | … |  Carly Whittaker (2013)   |
|  Jorge Garcia   | … |  Steve Henry "The Blitz" (2010,2014)   |
|  Bob Barker   | … |  Bob Barker (2007)   |
|  Mike Tyson   | … |  Mike Tyson (2013)   |
|  Maury Povich   | … |  Maury Povich (2010)   |
|  Lucy Hale   | … |  Katie Scherbatsky (2007,2014)   |
|  Enrique Iglesias   | … |  Gael (2007)   |
|  Tim Gunn   | … |   Tim Gunn (2010–2014)   |
|  Regis Philbin  | … |  Regis Philbin (2008)  |
Tuotantokaudet

| Kausi | Kausi | Jaksot | Yhdysvallat> Esitys alkoi | Yhdysvallat> Esitys päättyi | Suomi> Esitys alkoi | Suomi> Esitys päättyi |
| --- | --- | --- | --- | --- | --- | --- |
|  | 1 | 22 | 19. syyskuuta 2005 | 15. toukokuuta 2006 | 20. helmikuuta 2008 | 15. lokakuuta 2008 |
|  | 2 | 22 | 18. syyskuuta 2006 | 14. toukokuuta 2007 | 22. lokakuuta 2008 | 18. maaliskuuta 2009 |
|  | 3 | 20 | 24. syyskuuta 2007 | 19. toukokuuta 2008 | 25. maaliskuuta 2009 | 8. joulukuuta 2009 |
|  | 4 | 24 | 22. syyskuuta 2008 | 18. toukokuuta 2009 | 15. joulukuuta 2010 | 1. kesäkuuta 2011 |
|  | 5 | 24 | 21. syyskuuta 2009 | 24. toukokuuta 2010 | 26. lokakuuta 2011 | 11. huhtikuuta 2012 |
|  | 6 | 24 | 20. syyskuuta 2010 | 16. toukokuuta 2011 | 18. huhtikuuta 2012 | 27. joulukuuta 2012 |
|  | 7 | 24 | 19. syyskuuta 2011 | 14. toukokuuta 2012 | 1. tammikuuta 2014 | 21. helmikuuta 2014 |
|  | 8 | 24 | 24. syyskuuta 2012 | 13. toukokuuta 2013 | 24. helmikuuta 2014 | 31. maaliskuuta 2014 |
|  | 9 | 24 | 23. syyskuuta 2013 | 31. maaliskuuta 2014 | 28. marraskuuta 2014 | 17. helmikuuta 2016 |
Aiheesta muualla

Sarjan viralliset sivut (englanniksi)
Sarja TV.comissa (Arkistoitu – Internet Archive) (englanniksi)
How I Met Your Mother Wiki (englanniksi)
Goaria

| Goaria> Tiedot |
| --- | --- |
Alue:   Pakistan (Sindh)
Puhujia:  25,400 (2000)
Kirjaimisto:  arabialainen
Kielitieteellinen luokitus
Kielikunta:  indoeurooppalaiset kielet
Kieliryhmä:  indoiranilaiset kielet indoarjalaiset kielet keskinen ryhmä gudžarati–radžastani radžastani länsiradžastani
ISO 639-3:  gig
 Ohje 
Goaria on Pakistanin Sindhin provinssissa puhuttu indoarjalainen kieli. Sen läheisiä sukukieliä ovat marwari ja radžastani. Goariaa puhui vuonna 2000 äidinkielenään 25,400 ihmistä.
Fredrik Hynning

| Fredrik Hynning |
| --- | --- |

Henkilötiedot
Syntynyt: 15. toukokuuta 1983 (ikä 41) Tukholma, Ruotsi
Kansalaisuus:   Ruotsi
Jääkiekkoilija
Pelipaikka:  vasen laitahyökkääjä
Maila:  vasen
Pituus:  186 cm
Paino:  89 kg
Seura
Seura:  AIK IF
Sarja:  Elitserien
Pelinumero:  12
Pelaajaura
Pääsarjaura:  2004–
Aik. seurat:  Luleå HF (SEL) Timrå IK (SEL) Skellefteå AIK (SEL) Frölunda HC (SEL)
Fredrik Hynning (s. 15. toukokuuta 1983 Tukholma, Ruotsi) on ruotsalainen jääkiekkoilija, joka pelaa Elitserien-joukkue AIK IF:ssä. Hänen vahvuuksiin kuuluu kahden suunnan pelaaminen, luistelu, intensitettii, hyökkäyspään pelaaminen, laukaus ja alivoimapelaaminen.
Ura > Seuraura

Hynning on Djurgårdens IF:n kasvatti. Hän siirtyi juniorina sittemmin AIK IF:ään, jossa Hynning teki Elitserien-debyyttinsä kaudella 2000–2001. Kaudella 2001–2002 hän voitti tehoilla 27+25=52 koko J20 SuperElitin pistepörssin. Hynning pelasi kauden aikana kaksi Elitserien-ottelua sekä kuusi ottelua lainalla Allsvenskanin Örebro HK:ssa.
Kaudeksi 2002–2003 AIK:n miesten joukkue putosi Allsvenskaniin. Hynning pelasi ensimmäisen kokonaisen kautensa miesten peleissä tehden 41 runkosarjaottelussa tehot 7+13=20 ja kymmenessä Kvalserien-ottelussa tehot 1+4=5. Kaudella 2003–2004 hän oli AIK:n paras maalintekijä ja toiseksi paras pistemies tehoilla 20+17=37. Joukkue eteni Kvalserieniin, mutta putosi seuraavaksi kaudeksi kuitenkin I-divisioonaan taloudellisista syistä. Hynningin ura jatkui kaudella 2004–2005 kuitenkin Elitserienissä ja Luleå HF:n riveissä. Hänen tulokaskautensa toi siellä 43 runkosarja- ja neljässä playoff-ottelussa yhdeksän syöttöpistettä. Kaudella 2005–2006 Hynning teki runkosarjassa 18 tehopistettä ja jakoi kolmella osumallaan kevään 2006 pudotuspeleissä Luulajan sisäisen maalipörssin voiton Ľuboš Bartečkon ja Vladimír Machuldan kanssa.
Kaudella 2006–2007 Hynning teki läpimurtonsa ja Elitserienin yhden kauden piste-ennätyksensä tehoilla 17+26=43. Kaudeksi 2007–2008 hän siirtyi kaksivuotisella sopimuksella Timrå IK:hon. Hynningin ensimmäisen sopimuskauden runkosarja meni kuitenkin pilalle loukkaantumisen takia. Kaudella 2008–2009 hän oli joukkueen kolmanneksi paras pistemies tehoilla 15+21=36. Hynning jakoi myös Elitserienin alivoimamaalipörssin voiton MODO Hockeyn Andreas Salomonssonin kanssa kahdella osumallaan. Helmikuussa 2009 hän teki kaksivuotisen jatkosopimuksen Timrån kanssa.
Hynning jakoi kaudella 2009–2010 Timrån sisäisen pistepörssin kolmannen sijan Magnus Pääjärvi-Svenssonin kanssa. Hän jakoi kahdella osumallaan Elitserienin alivoimamaalipörssin voiton neljän muun pelaajan kanssa. Kausi 2010–2011 Hynningillä päättyi kuitenkin nilkkavammaan jo 18 ottelun jälkeen marraskuussa 2010. Kaudeksi 2011–2012 hän siirtyi kaksivuotisella sopimuksella Skellefteå AIK:n riveihin. Hynning osoittautui kuitenkin pettymykseksi ja teki runkosarjassa vain neljä tehopistettä. Kevään 2012 pudotuspeleissä hän jäi tehopisteittä. Hynning voitti kauden päätteeksi Elitserien-hopeaa. Hän purki kauden jälkeen sopimuksensa Skellefteån kanssa ja palasi kaudeksi 2012–2013 kaksivuotisella sopimuksella AIK:hon.
Ura > Maajoukkueura

Hynning pelasi alle 18-vuotiaiden MM-kilpailuissa vuonna 2001. Ruotsin A-maajoukkueessaa hän on pelannut lähinnä Euro Hockey Tour -tasolla yhteensä 11 ottelua tehden yhden syöttöpisteen.
Franz Fuchsberger

| Mitalit> Maa:   Itävalta.Miesten jalkapallo. Olympialaiset  | Mitalit> Maa:   Itävalta.Miesten jalkapallo. Olympialaiset  | Mitalit> Maa:   Itävalta.Miesten jalkapallo. Olympialaiset  | Maa:   Itävalta> Miesten jalkapallo. |
| --- | --- | --- | --- |
|  Hopeaa | Berliini 1936 | joukkuekilpailu |  |
Franz Fuchsberger (28. syyskuuta 1910 Wolfsbach – 1992) oli itävaltalainen jalkapalloilija ja olympiamitalisti. Hän oli mukana vuoden 1936 kesolympialaisissa Berliinissä hopeaa voittaneessa Itävallan jalkapallomaajoukkueessa. Fuchsberger edusti SV Urfahria.
Frederico Rosa

Frederico Nobre Rosa, pelaajanimeltään Frederico (6. huhtikuuta 1957 Castro Verde – 17. helmikuuta 2019) oli portugalilainen jalkapalloilija, pelipaikaltaan keskuspuolustaja. Hän edusti kotimaassaan muun muassa Benficaa kausina 1979–1983 ja Boavistaa kausina 1983–1991. Hän pelasi myös maajoukkueessa.
Frederico voitti Benfican joukkueessa Portugalin liigamestaruuden vuosina 1981 ja 1983 sekä Portugalin cupin vuosina 1980, 1981 ja 1983. Vuonna 1983 hän ylsi UEFA-cupissa loppuotteluun, jonka Benfica hävisi belgialaisseura Anderlechtille kahden ottelun yhteismaalein 1–2. Frederico pelasi loppuottelussa vain ensimmäisessä osassa vieraskentällä. Hänen seurojaan ennen Benficaa ja Boavistaa olivat CUF ja Barreirense sekä uran loppuvuosina Vitória Guimarães, Estrela Amadora ja Leixões.
Frederico pelasi Portugalin maajoukkueessa 18 A-maaottelua vuosina 1985–1989. Hän teki viisi maaottelumaalia: yhden maalin toukokuussa 1986 ystävyysottelussa Luxemburgia vastaan, yhden maalin joulukuussa 1987 EM-karsintaottelussa Maltaa vastaan, kaksi maalia maaliskuussa 1989 ystävyysottelussa Angolaa vastaan ja yhden maalin huhtikuussa 1989 MM-karsintaottelussa Sveitsiä vastaan. Maailmanmestaruuskilpailuissa 1986 hän pelasi täydet minuutit Portugalin kaikissa kolmessa alkulohko-ottelussa, joista joukkue voitti vain yhden eikä siten päässyt jatkopeleihin.
Glenn Hartranft

| Mitalit | Mitalit | Mitalit |  |
| --- | --- | --- | --- |
|  Glenn Hartranft vuonna 1924. |  Glenn Hartranft vuonna 1924. |  Glenn Hartranft vuonna 1924. |  |
Maa:   Yhdysvallat
Miesten yleisurheilu
|  Olympialaiset  |  Olympialaiset  |  Olympialaiset  |  |
|  Hopeaa | Pariisi 1924 | kuula |  |
Glenn Hartranft (3. joulukuuta 1901 Aberdeen – 12. elokuuta 1970 San Diego) oli yhdysvaltalainen kuulantyöntäjä ja kiekonheittäjä sekä olympiamitalisti. Hän edusti maataan vuoden 1924 olympialaisissa Pariisissa ja saavutti olympiahopeaa kuulantyönnössä. Samoissa kisoissa Hartranft kilpaili myös kiekonheitossa, sijoittuen kuudenneksi. Ennätyksikseen hän kuulassa työnsi tuloksen 15,53 metriä vuonna 1924 ja kiekossa heitti ennätystuloksensa 48,18 metriä vuonna 1924.
Eifelin Grand Prix 2020

|  Eifelin Grand Prix 2020  |
| --- | --- |
 11. osakilpailu 17 osakilpailusta kaudella 2020. 

Päivämäärä:  11. lokakuuta 2020
Rata:  Nürburgring
Sijainti:  Nürburg ja Müllenbach, Saksa
Ratatyyppi:  Moottorirata
Radan pituus:  5,148 km
Kilpailun pituus:  60 kierrosta, 308,617 km
Sää:   Pilvinen
Paalupaikka
Kuljettaja:   Valtteri Bottas   (Mercedes)
Paaluaika:  1.25,269
Palkintokoroke
Voittaja:   Lewis Hamilton   (Mercedes)
Toinen:   Max Verstappen   (Red Bull Racing-Honda)
Kolmas:   Daniel Ricciardo   (Renault)
Nopein kierros
Kuljettaja:   Max Verstappen   (Red Bull Racing-Honda)
Kierrosaika:  1.28,139 (kierroksella 60)
Eifelin Grand Prix 2020 (virallisesti Formula 1 Aramco Großer Preis der Eifel 2020) oli Formula 1 -kauden 2020 11. osakilpailu, joka ajettiin 11. lokakuuta Nürburgringin moottoriradalla Saksassa.
Nürburgringillä ajettiin viimeksi kaudella 2013, jolloin Saksan GP:n nimellä järjestetyn osakilpailun voitti Sebastian Vettel. Ennen kilpailuviikonloppua Honda ilmoitti jättävänsä F1-sarjan kauden 2021 jälkeen autoteollisuuteen liittyvien syiden vuoksi.
Vapaat harjoitukset

Osakilpailuviikonloppua varten Ferrari toi pieniä päivitysosia autojensa suorituskyvyn parantamista varten. Myös McLaren toi uusia päivitysosia autoihinsa osakilpailua varten. Racing Pointin Sergio Pérez sai autoonsa uuden aerodynamiikkapäivityspaketin, mikä jäi häneltä saamatta edellisessä osakilpailussa. Mercedeksen henkilökunnan jäseniä sairastui koronavirukseen, minkä seurauksena talli joutui vaihtamaan kokonaan varikkohenkilökuntansa. Ferrarin nuorten kuljettajien akatemian jäsenten Mick Schumacherin ja Callum Ilottin oli tarkoitus ajaa Alfa Romeo Racingin ja Haasin autoilla ensimmäisissä vapaissa harjoituksissa. Perjantain vapaita harjoituksia ei ajettu radalla olleen sumun vuoksi.
Kolmannet vapaat harjoitukset ajettiin kylmissä olosuhteissa, joissa Ferrarin vauhti oli aikaisempiin osakilpailuihin verrattuna parempaa, kun Charles Leclerc oli kolmas ja Sebastian Vettel viides. Red Bullin Max Verstappen valitteli pidon puutetta, vaikka hän ajoi päivitetyillä etusiiven päätylevyillä neljänneksi. Williamsin osalta harjoitukset olivat hankalat, kun George Russell ajoi ulos viimeisessä shikaanissa ja tallikaveri Nicholas Latifi puolestaan pyörähti viimeisessä mutkassa aiheuttaen vaaratilanteen uhkan takanaan aikakierroksiaan ajaneille Esteban Oconille ja Lewis Hamiltonille. Racing Pointin Lance Stroll ei osallistunut kolmansiin vapaisiin harjoituksiin, koska hän oli sairaana. Talli arvioi Strollin kunnon harjoitusten jälkeen ja hänet korvattiin aika-ajoihin aikaisemminkin kauden aikana tallissa ajaneella Nico Hülkenbergillä. Valtteri Bottas oli kolmansien vapaiden harjoitusten nopein.
Aika-ajot

Aika-ajojen ensimmäisessä osiossa Hülkenberg karsiutui ja oli viimeinen, koska hän joutui ajamaan ilman vapaita harjoituksia ja sen myötä vähäisellä ajotuntumalla. Haasin Romain Grosjeanin nopea aikakierros hylättiin ratarajojen ylittämisen vuoksi ja hän karsiutui. Alfa Romeo Racingin Antonio Giovinazzi onnistui ensimmäistä kertaa kauden aikana pääsemään jatkoon ensimmäisestä osiosta ja oli lopulta 14:s.
Aika-ajojen toisessa osiossa tallit ajoivat aluksi kovemmalla rengasseoksella kokeillakseen sen ominaisuuksia viileissä olosuhteissa, kunnes vaihtoivat takaisin pehmeään seokseen. Kotikilpailussaan ajaneen Vettelin vauhti ei riittänyt aika-ajojen viimeiseen osioon ja hän jäi yhdenneksitoista.
Kolmannessa osiossa McLarenin Carlos Sainz koki viikonlopun vähäisen harjoitusajan haasteelliseksi ja hän sijoittui kymmeneksi. Hülkenbergin viimeisen sijan lisäksi Racing Pointilla oli vaikeuksia rengastaktiikan kanssa, mihin yhdeksänneksi ajanut Pérez ei ollut tyytyväinen. Renault paransi aika-ajovauhtiaan, kun Daniel Ricciardo oli kuudes ja tallikaveri Ocon seitsemäs. Ferrarilla Leclerc oli auton päivitysosiin tyytyväinen, kun hän pystyi ajamaan neljänneksi.
Kolmannessa osiossa Mercedes ajoi parasta vauhtiaan, kun Hamilton ajoi ensin nopean aikakierroksen ja Bottas paransi heti tulostaan Hamiltonin ajasta. Bottas ajoi paalupaikalle ennen tallikaveri Hamiltonia ja kolmanneksi ajanutta Verstappenia. Paalupaikalle ajettu aikakierros oli samalla epävirallinen rataennätys. Aika-ajojen jälkeen McLarenin Lando Norrisin autoon asennettiin uusi voimayksikkö, koska varikkohenkilökunta havaitsi aika-ajojen aikana vanhassa teknisen vian, mutta Norris ei saanut lähtöruuturangaistusta osan vaihtamisesta.
Tulokset > Aika-ajot

| Sija | Numero | Kuljettaja | Valmistaja | Aika-ajo osiot> Q1 | Aika-ajo osiot> Q2 | Aika-ajo osiot> Q3 | Lähtöruutu |
| --- | --- | --- | --- | --- | --- | --- | --- |
| 1 | 77 |  Valtteri Bottas | Mercedes | 1:26.573 | 1:25.971 | 1:25.269 | 1 |
| 2 | 44 |  Lewis Hamilton | Mercedes | 1:26.620 | 1:25.390 | 1:25.525 | 2 |
| 3 | 33 |  Max Verstappen | Red Bull Racing-Honda | 1:26.319 | 1:25.467 | 1:25.562 | 3 |
| 4 | 16 |  Charles Leclerc | Ferrari | 1:26.857 | 1:26.240 | 1:26.035 | 4 |
| 5 | 23 |  Alexander Albon | Red Bull Racing-Honda | 1:27.126 | 1:26.285 | 1:26.047 | 5 |
| 6 | 3 |  Daniel Ricciardo | Renault | 1:26.836 | 1:26.096 | 1:26.223 | 6 |
| 7 | 31 |  Esteban Ocon | Renault | 1:27.086 | 1:26.364 | 1:26.242 | 7 |
| 8 | 4 |  Lando Norris | McLaren-Renault | 1:26.829 | 1:26.316 | 1:26.458 | 8 |
| 9 | 11 |  Sergio Pérez | Racing Point Mercedes | 1:27.120 | 1:26.330 | 1:26.704 | 9 |
| 10 | 55 |  Carlos Sainz Jr. | McLaren-Renault | 1:27.378 | 1:26.361 | 1:26.709 | 10 |
| 11 | 5 |  Sebastian Vettel | Ferrari | 1:27.107 | 1:26.738 |  | 11 |
| 12 | 10 |  Pierre Gasly | AlphaTauri-Honda | 1:27.072 | 1:26.776 |  | 12 |
| 13 | 26 |  Daniil Kvyat | AlphaTauri-Honda | 1:27.285 | 1:26.848 |  | 13 |
| 14 | 99 |  Antonio Giovinazzi | Alfa Romeo Racing-Ferrari | 1:27.532 | 1:26.936 |  | 14 |
| 15 | 20 |  Kevin Magnussen | Haas-Ferrari | 1:27.231 | 1:27.125 |  | 15 |
| 16 | 8 |  Romain Grosjean | Haas-Ferrari | 1:27.552 |  |  | 16 |
| 17 | 63 |  George Russell | Williams-Mercedes | 1:27.564 |  |  | 17 |
| 18 | 6 |  Nicholas Latifi | Williams-Mercedes | 1:27.812 |  |  | 18 |
| 19 | 7 |  Kimi Räikkönen | Alfa Romeo Racing-Ferrari | 1:27.817 |  |  | 19 |
| 20 | 27 |  Nico Hülkenberg | Racing Point Mercedes | 1:28.021 |  |  | 20 |
107 % aika: 1:32.361
Lähteet:
Tulokset > Kilpailu

| Sija | Nro | Kuljettaja | Valmistaja | Kierrokset | Aika/Keskeytys | Lähtöruutu | Pisteet |
| --- | --- | --- | --- | --- | --- | --- | --- |
| 1. | 44 |  Lewis Hamilton | Mercedes | 60 | 1:35.49,641 | 2 | 25 |
| 2. | 33 |  Max Verstappen | Red Bull Racing-Honda | 60 | +4,470 | 3 | 18+1 |
| 3. | 3 |  Daniel Ricciardo | Renault | 60 | +14,613 | 6 | 15 |
| 4. | 11 |  Sergio Pérez | Racing Point-BWT Mercedes | 60 | +16,070 | 9 | 12 |
| 5. | 55 |  Carlos Sainz | McLaren-Renault | 60 | +21,905 | 10 | 10 |
| 6. | 10 |  Pierre Gasly | AlphaTauri-Honda | 60 | +22,766 | 12 | 8 |
| 7. | 16 |  Charles Leclerc | Ferrari | 60 | +30,814 | 4 | 6 |
| 8. | 27 |  Nico Hülkenberg | Racing Point-BWT Mercedes | 60 | +32,596 | 20 | 4 |
| 9. | 8 |  Romain Grosjean | Haas-Ferrari | 60 | +39,081 | 16 | 2 |
| 10. | 99 |  Antonio Giovinazzi | Alfa Romeo Racing-Ferrari | 60 | +40,035 | 14 | 1 |
| 11. | 5 |  Sebastian Vettel | Ferrari | 60 | +40,810 | 11 |  |
| 12. | 7 |  Kimi Räikkönen | Alfa Romeo Racing-Ferrari | 60 | +41,476 | 19 |  |
| 13. | 20 |  Kevin Magnussen | Haas-Ferrari | 60 | +49,585 | 15 |  |
| 14. | 6 |  Nicholas Latifi | Williams-Mercedes | 60 | +54,449 | 18 |  |
| 15. | 26 |  Daniil Kvjat | AlphaTauri-Honda | 60 | +55,588 | 13 |  |
| Kesk. | 4 |  Lando Norris | McLaren-Renault | 42 | Voimayksikkö | 8 |  |
| Kesk. | 23 |  Alexander Albon | Red Bull Racing-Honda | 23 | Jäähdytin | 5 |  |
| Kesk. | 31 |  Esteban Ocon | Renault | 22 | Hydrauliikka | 7 |  |
| Kesk. | 77 |  Valtteri Bottas | Mercedes | 18 | Voimayksikkö | 1 |  |
| Kesk. | 63 |  George Russell | Williams-Mercedes | 12 | Kolari (Räikkönen) | 17 |  |
Nopein kierros: Max Verstappen (Red Bull Racing-Honda) 1.28,139 (kierroksella 60).
Lähteet:
Tulokset > Sijoitukset kilpailun jälkeen

Huom!: Vain viiden parhaan sijoitukset sisällytetty.
Muuta

Carlos Sainz ja Lando Norris käyttivät Maailman mielenterveyspäivää varten järjestetyn hyväntekeväisyyden kunniaksi erikoisväritettyjä ajokypäriä.
Lewis Hamilton tasoitti Michael Schumacherin kanssa eniten voittoja ajaneen kuljettajan ennätyksen (molemmilla 91).
Mick Schumacher, Michael Schumacherin poika lahjoitti Hamiltonille isänsä entisen ajokypärän kunnianosoituksena uudesta ennätyksestä.
Renault-tallin ensimmäinen palkintosija sitten kauden 2011 Malesian osakilpailun.
Kimi Räikkönen teki uuden ennätyksen ajamalla 323. virallisen osakilpailulähtönsä.
Sebastian Vettel ajoi osakilpailuviikonlopun aikana erikoiskypärällä, joka oli kunnianosoitus Michael Schumacherille ja tämän käyttämälle kypärämallistolle.